Црква „Св. Никола Долни“ - Ротино

Св. Никола Долни (или Св. Талалеј) — главна црква во битолското село Ротино, претставник на Македонската преродба. Му припаѓа на Битолското архијерејско намесништво во Преспанско-пелагониската епархија на МПЦ - ОА

Црквата се наоѓа на сретселото. Изградена е во 1870 г. врз темелите на старо црквиште. Нејзината изградба ја потпомогнал влашкиот род Пиниковци, преселници од Магарево. За време на Првата светска војна на ова подрачје се воделе жестоки битки и црквата тешко пострадала. По војната таа е обновена и преосветена. Внатрешноста на храмот е живописана од мајсторот Златко Лечковски, родум од Ротино.

Храмот е мала трикорабна градба со полукружен средиштен свод и полукружна апсида на исток, со шест лажни столба кои образуваат слепи ниши. Иконостасот датира од повоената возобнова. Од стариот црковен инвентар е зачувана само една икона. Во дворот на црквата пред влезот е изградена нова камбанарија.

 Поврзано 
 Црква „Св. Никола Горни“ — друга црква во Ротино посветена на истиот светец
 Кукуречанска парохија
 Битолско архијерејско намесништво

 Наводи 

Ротино, Долни